b'\n_START_ARTICLE_\nFoged\n_START_PARAGRAPH_\nFoged er en betegnelse for en embedsmand, der er udstyret med magtbef\xc3\xb8jelser til at gennemtvinge afg\xc3\xb8relser truffet af domstolene eller af den offentlige administration._NEWLINE_Titlen benyttes af dommere (herunder dommerfuldm\xc3\xa6gtige og retsassessorer), der bekl\xc3\xa6der hvervet som dommer i fogedretten. Varetages en fogedforretning af administrativt personale, ben\xc3\xa6vnes dette "kontorfoged". Fogeden er udstyret med judiciel myndighed til at gennemtvinge retsafg\xc3\xb8relser. En foged er s\xc3\xa5ledes en person tilknyttet domstolene._NEWLINE_Titlen benyttes endvidere i formen pantefoged, der betegner en embedsmand ansat i SKAT med myndighed til at foretage administrativ udpantning. Afg\xc3\xb8relser truffet af pantefogeder kan indbringes for en foged i fogedretten._NEWLINE_I folkemunde kendes begrebet "kongens foged", der oftest betegner en foged n\xc3\xa5r der skyldes penge til det offentlige._NEWLINE_Indtil retsreformen i 1919 var foged betegnelsen for en embedsmand (betjent), der var udstyret med magtbef\xc3\xb8jelser. Eksempler herp\xc3\xa5 er: Herredsfoged, ridefoged, ladefoged og giftefoged._NEWLINE_Begrebet kendes endvidere stadig fra titlerne strandfoged, klitfoged og skovfoged.'